**LATVIJAS REPUBLIKAS MINISTRU KABINETS**

2011.gada Noteikumi Nr.\_\_\_\_

Rīgā (prot. Nr. .§)

**Noteikumi par spridzināšanas darbu saskaņošanas un veikšanas kārtību, kā arī šo darbu veikšanas ierobežojumiem**

Izdoti saskaņā ar

Civilām vajadzībām paredzētu

sprāgstvielu aprites likuma

16.panta otro daļu

I. Vispārīgais jautājums

1. Noteikumi nosaka spridzināšanas darbu saskaņošanas un veikšanas kārtību, kā arī šo darbu veikšanas ierobežojumus.

**II. Spridzināšanas darbu saskaņošanas kārtība**

2. Komersants pirms spridzināšanas darbu veikšanas nodrošina spridzināšanas darbu projekta saskaņošanu ar šādām institūcijām atbilstoši to kompetencei:

2.1.Valsts policiju – spridzināšanas darbu laikā veicamo drošības pasākumu ievērošanā;

2.2.Valsts ugunsdzēsības un glābšanas dienestu – ugunsdrošības jomu reglamentējošo normatīvo aktu prasību ievērošanā;

2.3. attiecīgo pašvaldības būvvaldi – būvniecības jomu reglamentējošo normatīvo aktu prasību ievērošanā;

2.4. Valsts kultūras pieminekļu aizsardzības inspekciju - ja spridzināšanas darbi veicami kultūras pieminekļu aizsargjoslā

2.5. Dabas aizsardzības pārvaldi – ja spridzināšanas darbi veicami īpaši aizsargājamās dabas teritorijās;

2.6. Valsts vides dienestu – ja spridzināšanas darbi veicami derīgo izrakteņu ieguves vietās, virszemes ūdensobjektos vai virszemes ūdensobjektu aizsargjoslās;

2.7. valsts akciju sabiedrību „Latvijas Jūras administrācija” – ja spridzināšanas darbus paredzēts veikt Latvijas Republikas iekšējos jūras ūdeņos (izņemot ostas akvatoriju), teritoriālajā jūrā vai ekskluzīvajā ekonomiskajā zonā;

2.8. Nacionālajiem bruņotajiem spēkiem- ja zemūdens spridzināšanas darbi tiek veikti Latvijas Republikas iekšējos jūras ūdeņos (izņemot ostas akvatoriju), teritoriālajā jūrā vai ekskluzīvajā ekonomiskajā zonā;

2.9. attiecīgās ostas pārvaldi – ja spridzināšanas darbus paredzēts veikt ostas akvatorijā;

2.10. valsts aģentūru „Civilās aviācijas aģentūra” – ja spridzināšanas darbi var apdraudēt gaisa kuģu un citu materiālo objektu lidojumu drošību – normatīvajos aktos par Latvijas Republikas gaisa telpas izmantošanu noteiktajā kārtībā.

3.Ja spridzināšanas darbi veicami ilgstoši (vairakkārt) spridzināšanas darbu projektu saskaņo ar 2.punktā minētām institūcijām vienreiz.

4. Komersants spridzināšanas darbu projektā norāda:

4.1. komersanta nosaukumu, reģistrācijas numuru, adresi, tālruņa numuru un speciālas (atļaujas) licences spridzināšanas darbu veikšanai numuru;   
 4.2. ziņas par spridzināšanas darbu pasūtītāju;

4.3. spridzināšanas darbu veikšanas vietu un termiņu (laiku);

4.4. izmantojamo sprāgstvielu un spridzināšanas ietaišu veidus un to daudzumu;

4.5. spridzināšanas darbu vadītāja un spridzinātāja vārdu, uzvārdu, personas kodu un attiecīgā sertifikāta numuru;

4.6. urbumu raksturlielumus;

4.7. lādiņu konstrukcijas;

4.8. spridzināšanas secību;

4.9. cirtnes garumu un materiālu;

4.10. spridzināšanas ķēdes savienojuma shēmu;

4.11. bīstamības zonas lielumu atkarībā no šķembu aizlidošanas;

4.12. iespējamo šķembu aizlidošanas virzienu un tālumu līdz bīstamības zonā esošām būvēm;

4.13. bīstamības zonā un tās tuvumā esošos ceļus, tehnoloģiskos tīklus un būves;

4.14. drošo attālumu un sprādziena seismisko iedarbību uz būvēm;

4.15. spridzināšanas laikā spridzinātāja aizsega vietu;

4.16. spridzināšanas laikā veicamos drošības pasākumus (teritorijas norobežošana, teritorijas apsardze, brīdinājuma zīmju izvietošana un citi līdzīgi pasākumi, lai nepieļautu trešo personu nokļūšanu bīstamības zonā);

4.17. spridzināšanas darbu vietas, bīstamo zonu robežas ar tajās izvietotajiem objektiem, kā arī apsardzes posteņu izvietojumu apkārtnes plānā mērogā 1:1000 vai 1:2000.

5. Pēc spridzināšanas darbu projekta izvērtēšanas šo noteikumu 2.punktā minētās institūcijas 20 darba dienu laikā pieņem vienu no šādiem lēmumiem:

5.1. par spridzināšanas darbu projekta saskaņošanu;

5.2. par atteikumu saskaņot spridzināšanas darbu projektu.

6. Lēmumu par konkrēto spridzināšanas darbu nesaskaņošanu komersants var apstrīdēt un pārsūdzēt Administratīvā procesa likumā noteiktajā kārtībā.

7. Pirms spridzināšanas darbu veikšanas, komersants par to informē bīstamajā zonā esošo nekustamo īpašumu īpašniekus vai turētājus, kā arī bīstamajā zonā esošās aizsargjoslas režīma nodrošināšanu veicošās institūcijas.

**III. Spridzināšanas darbu veikšanas kārtība, kā arī šo darbu veikšanas ierobežojumi**

8. Komersants spridzināšanas darbus veic saskaņā ar spridzināšanas darbu projektu.

9. Veicot spridzināšanas darbus derīgo izrakteņu iegūšanai, spridzināšanas darbu vadītājam pēc urbumu urbšanas jāsastāda spridzināšanas karte katram atsevišķam spridzināšanas gadījumam. Spridzināšanas darbu vadītājs spridzināšanas kartē norāda šādas ziņas:

9.1. urbumu izvietojumu shēma;

9.2. spridzināma bloka spridzināšanas darbu parametri;

9.3. izmantojamo sprāgstvielu un spridzināšanas ietaišu kopējais izlietojums un to veidu atsevišķais izlietojums;

9.4. lādiņa konstrukcija urbumā;

10. Komersants nodrošina, uz spridzināšanas darbu veikšanas vietu nogādāto sprāgstvielu un spridzināšanas ietaišu, apsardzi, lai nepieļautu trešo personu piekļūšanu sprāgstvielām un spridzināšanas ietaisēm.

11. Spridzināšanas darbu vadītājs pirms sprādziena nodrošina brīdinājuma zīmes izvietošanu uz bīstamības zonas robežām.

12. Komersants pirms sprādziena veikšanas uz bīstamības zonas robežām ierīko apsardzes posteņus, lai visi ceļi (takas, piebrauktuves), kuri ved uz spridzināšanas darbu veikšanas vietu, atrastos pastāvīgā uzraudzībā. Apsardzes posteņus ierīko tā, lai blakus esošie posteņi atrastos savstarpējā redzamībā.

13. Veicot spridzināšanu dienas laikā izmanto skaņas signālus, bet veicot spridzināšanu tumšajā diennakts laikā, signāla došanai izmanto gaismas un skaņas signālus. Skaņas signāliem jābūt labi dzirdamiem un gaismas signāliem labi redzamiem bīstamās zonas robežās.

14. Ja spridzināšanas darbus paredzēts veikt ūdeņos, kuros piemērojamas 1972.gada Konvencijas par starptautiskajiem kuģu sadursmju novēršanas noteikumiem prasības, spridzināšanas darbu laikā izmantojamos skaņas un gaismas signālu veidus norāda spridzināšanas darbu projektā un kompetentās iestādes tos izvērtē projekta saskaņošanas procesā.

15. Spridzināšanas darbu vadītājs padod šādus signālus:

15.1. Pirmais signāls- brīdinošais (viens ilgstošs). Visām personām, kas nav saistītas ar tiešu spridzināšanas darbu veikšanu ir jāatstāj bīstamā zona;

15.2. Otrais signāls- iniciējošais (divi ilgstoši). Pēc signāla tiek iniciēts sprādziens;

15.3. Trešais signāls- beigu signāls (trīs īsie). Signāls tiek padots pēc sprādziena vietas apskates un informē par spridzināšanas darbu beigām.

16. Spridzināšanas darbu vadītājs signālu padošanas laiku un veidu, kā arī brīdinājuma zīmju un signālu nozīmi izskaidro visām personām, kas tiek iesaistītas spridzināšanas darbu veikšanā, kā arī bīstamības zonā esošajām personām.

17. Spridzināšanas darbu vadītājs pirms sprādziena pārliecinās par spridzināšanas vietas drošību un atļauj iniciēt sprādzienu.

18. Spridzināšanas darbu vadītājs pēc sprādziena pārliecinās par spridzināšanas vietas drošību un atļauj darbiniekiem veikt darbus sprādziena vietā.

19. Konstatējot spridzināšanas ietaises kļūmi, spridzināšanas darbu vadītājs nekavējoties izvieto brīdinājuma zīmi pie nesprāgušas spridzināšanas ietaises.

20. Spridzināšanas ietaises kļūmes vietā ir aizliegti darbi, kas nav saistīti ar spridzināšanas ietaises kļūmes likvidāciju.

21. Darbi, kas tieši saistīti ar nesprāgušas spridzināšanas ietaises likvidāciju, tiek veikti pēc spridzināšanas darba vadītāja rīkojuma.

22. Pēc spridzināšanas ietaises kļūmes likvidācijas, spridzināšanas darbu vadītājās pārliecinās par spridzināšanas vietas drošību.

23. Pēc spridzināšanas darbu veikšanas spridzināšanas darbu vadītājs nodrošina neizmantoto sprāgstvielu un spridzināšanas ietaišu nogādāšanu uz noliktavu.

24. Spridzināšanas darbus ir aizliegts veikt nepietiekama apgaismojuma apstākļos un tumšajā diennakts laikā bez spridzināšanas vietas un bīstamības zonas apgaismojuma.

25. Sliktos meteoroloģiskos laika apstākļos spridzināšanas darbu vadītājs pieņem lēmumu par papildus drošības pasākumiem vai aptur spridzināšanas darbu veikšanu.

Ministru prezidents V.Dombrovskis

Iekšlietu ministrs R.Kozlovskis

Iesniedzējs: Iekšlietu ministrs\_\_\_\_\_\_\_\_\_\_\_\_\_\_\_\_\_\_ R.Kozlovskis

Vīza: valsts sekretāre \_\_\_\_\_\_\_­\_\_\_\_\_\_\_\_\_\_ I.Pētersone-Godmane

08.11.2011.13:24

993

A.Melkers, 67208232,

andris.melkers@vp.gov.lv